[{"text_idx": "#000002", "text": "Penblwydd hapus Neuadd y Groeslon!"}, {"text_idx": "#000003", "text": "Mi oedd hi\u2019n ddiwrnod i\u2019w chofio yn Neuadd y Groeslon ddydd Iau diwethaf, y 10fed o Dachwedd. Roedd y Neuadd yn dathlu ei chanmlwyddiant, a pha ffordd well i ddathlu na hel atgofion am y blynyddoedd a fu, a dathlu talent y pentra? A dyna ddigwyddodd. Cafwyd arddangosfa o\u2019r hanes (a chacan!) yn y neuadd yn y pnawn, a chyngerdd o ddoniau lleol gyda\u2019r nos."}, {"text_idx": "#000004", "text": "Roedd gan yr arddangosfa luniau ac atgofion o\u2019r Clwb Garddio a\u2019r Sioe, yr Eisteddfod, y Carnifal blynyddol, Merched y Wawr, gwersi karate a\u2019r bowlio dan do. Roedd hanesion y gymdeithas ddrama a\u2019r nosweithiau drama\u0302u, y clwb snwcer, y clwb billiards, Bytholwyrdd, yr Urdd, parti\u0308on pen-blwydd a disgos Calan Gaeaf a \u2019Dolig, y cylch meithrin a sioeau gan yr ysgol. Roedd posteri o\u2019r dawnsfeydd lu a gynhaliwyd yn y neuadd yn 60au, darluniau\u2019r clwb arlunio, a lluniau o gigs a theithiau cerdded. Mae\u2019r rhestr yn un hirfaith! Roedd hi\u2019n syndod gweld cymaint o ddigwyddiadau a chlybiau oedd yn y pentref ar un adeg. Roedd hyd yn oed Opera\u0302u, Bazaar, Whist Drive ac Arwerthiant wedi cael eu cynnal yn y neuadd!"}, {"text_idx": "#000006", "text": "Roedd y neuadd pnawn Iau yn llawn dop efo hoelion wyth y gymuned ar hyd y degawdau dwytha. Un o\u2019r rheini oedd John Griffith, gynt o Llannerch, Penfforddelen, sy\u2019n 100 oed ers mis Rhagfyr \u2013 roedd ar bwyllgor Neuadd y Groeslon yn y 1940au! A fo gafodd y fraint o dorri\u2019r gacen! Diolch o galon iddo a\u2019i fab am ddw\u0302ad draw i ddathlu efo ni. Ac i weddill hoelion wyth y Groeslon. Roedd pawb wrth eu boddau yn hel atgofion, chwilio amdanyn nhw eu hunain yn y lluniau, a byta\u2019r gacan!"}, {"text_idx": "#000007", "text": "Roedd hi\u2019n arbennig gweld cymaint wedi troi allan i\u2019r arddangosfa pnawn Iau, a bore Sadwrn wedyn, a gweld y neuadd dan ei sang go iawn yn y cyngerdd yn y nos. Cafwyd gwledd go iawn o ganu ac actio a cherddoriaeth. Y plant meithrin, plant Ysgol Bro Llifon, Leisa, Jac a Celyn o\u2019r pentra yn canu; cwmni drama Brynrhos yn dangos eu doniau actio; seindorf Dyffryn Nantlle yn perfformio, Ben ar y gita\u0302r; Llio yn adrodd atgofion ei nain o fyw a thyfu fyny yn y Groeslon, a\u2019r Penna Bach yn cloi\u2019r noson gyda\u2019u canu a\u2019u hactio a\u2019u giamocs gwirion! Hyn i gyd dan arweinyddiaeth Dafydd Owen."}, {"text_idx": "#000008", "text": "Diolch o galon i\u2019r pwyllgor i gyd am yr holl waith caled o drefnu, Dafydd am arwain y noson, Dafydd Cilcoed ac Arwyn Herald am y lluniau, Carlton am y gacan, yr Archifdy am bori drwy\u2019r casgliadau, yr ysgol a\u2019r cylch meithrin am eu cydweithrediad, ac yn arbennig i bawb a gymerodd rhan ar y noson neu a gyfrannodd at yr arddangosfa. Diolch hefyd i bawb a ddoth draw i gefnogi, i brynu raffl, ac i ddathlu efo ni!"}, {"text_idx": "#000009", "text": "I ddyfynnu David Davies sydd ar y pwyllgor \u2013 \u201cOs fuodd erioed angen prawf o bwysigrwydd Neuaddau Pentra i gymunedau, wel dyna fo yn weledig i bawb oedd yno.\u201d"}, {"text_idx": "#000010", "text": "Penblwydd hapus i Neuadd y Groeslon a gobeithio\u2019n wir y bydd hi yma\u2019n dathlu ei 200fed phenblwydd mewn can mlynedd arall."}, {"text_idx": "#000011", "text": "Beth am gefnogi datblygiad DyffrynNantlle360 trwy gyfrannu?"}, {"text_idx": "#000012", "text": "Naill ai trwy gyfrannu eich stori eich hun, neu trwy roi cyfraniad ariannol bach i gefnogi\u2019r rhwydwaith."}, {"text_idx": "#000013", "text": "Panad, sgwrs ac atgofion yn y Groeslon\nNo\u0302l i\u2019r ysgol \u2013 i ddysgu am arwyr lleol?"}, {"text_idx": "#000016", "text": "Dwi wedi anghofio fy nghyfrinair"}]